FI Euroopan unionin virallinen lehti CE 70/124

(2004/C 70 E/126)

KIRJALLINEN KYSYMYS P-2653/03

esittäjä(t): Mario Borghezio (NI) komissiolle

(28. elokuuta 2003)

Aihe: Puheenjohtaja Prodin selvitys Euroopan unionille Telekom Serbia -tapauksesta

Viime kuukausien aikana Italiassa on ilmennyt tiettyjä Telekom Serbiaan liittyviä asianhaaroja, jotka osoittautuessaan todenperäiseksi tekisivät tuolloin Italian pääministerinä toimineen Romano Prodin asiaan osalliseksi. Näitä seikkoja on ilmennyt sekä parlamentin tutkintavaliokunnan Telekom Serbiaa koskevissa tutkimuksissa että Torinon yleisen syyttäjän viraston aloittamassa oikeudellisessa tutkimuksessa, joka koskee oletettujen lahjusten maksamisia.

Eikö puheenjohtaja Prodi aio toimittaa yhteisön toimielinten imagon turvaamiseksi ja kaikkien hänen rehellistä ja asianmukaista käytöstään koskevien epäilysten hälventämiseksi, kuten tapauksessa Cirio-SME, julkisia ja yksityiskohtaisia selvityksiä, jotka koskevat hänen rooliaan Telekom Serbia -tapauksessa? Telekom Serbian myynnistä saadut tulot mahdollistivat Serbian diktaattorin Milosevicin ja hänen valtaryhmittymänsä aloittaman sotilaallisen selkkauksen, joka johti Serbian tuhoon.

Romano Prodin komission puolesta antama vastaus

(17. syyskuuta 2003)

Kuten arvoisa parlamentin jäsen huomauttaa, 21 päivänä toukokuuta 2002 säädetyllä lailla N:o 99 perustettu Italian parlamentin tutkintavaliokunta tutkii kyseiseen toimeen liittyviä seikkoja. Tutkimusten päätyttyä se esittää Italian parlamentille selvityksen, jossa ei kuitenkaan käsitellä hallituksen ulkopoliittisia valintoja.

Torinon syyttäjänvirasto tutkii myös Telekom Serbian osakekauppaan liittyviä toimia selvittääkseen, onko kaupan yhteydessä annettu lahjuksia.

Viimeksi mainittuun seikkaan liittyen Italiassa on aloitettu raju, puheenjohtaja Romano Prodia sekä muita hänen silloisen hallituksensa jäseniä vastaan suunnattu poliittinen kampanja. Kampanja perustuu tällä hetkellä vangittuna olevan henkilön syytöksiin.

Näiden syytösten osalta todettakoon, että puheenjohtaja Prodin asianajajat ovat jo ryhtyneet oikeudellisiin toimiin hänen kunniansa suojelemiseksi sekä näiden syytösten takana olevan henkilön saattamiseksi vastuuseen.

Italian parlamentin tutkintavaliokunta ja Torinon syyttäjänvirasto ovat hyvin perillä siitä, mitä niiden on tehtävä totuuden tuomiseksi julki, ja puheenjohtaja Prodi on täysin vakuuttunut siitä, että totuuden julkistaminen lopettaa myös häneen kohdistuvat herjaukset.

Mitä tulee kysymyksen toiseen osaan, puheenjohtaja Prodi on täysin tietoinen kaikille julkista virkaa hoitaville kuuluvista velvollisuuksista ja vastuusta. Hän on jo aikaisemmin julkisesti todennut olevansa valmis kertomaan tutkimuksista vastaaville elimille kaikki tiedossaan olevat selventävät seikat.

Puheenjohtaja Prodi on myös antanut julkisuuteen tiedot, jotka hän kertoo myös Euroopan parlamentin tutkintavaliokunnalle, jos se haluaa häntä asiassa kuulla: kukaan ei missään vaiheessa suoraan tai jonkun muun välityksellä kertonut hänelle, sen enempää yksityisenä kansalaisena kuin pääministerinäkään, Telecom Italia —ryhmittymän aikeesta ostaa Telekom Serbian osakkeita. Tämän ilmoituksen tekemiseen ei myöskään olisi ollut mitään oikeudellista syytä tai asiaperustetta.

Palataksemme arvoisan Parlamentin jäsenen kysymyksiin puheenjohtaja on kuitenkin päättänyt julkistaa asiaan liittyvät yksityiskohtaiset perustelut, tosiasiat sekä Italian hallituksen toimet hänen pääministerikaudellaan. Kaikki asiakirjat ovat olleet yleisön ja tiedotusvälineiden saatavilla 9. syyskuuta 2003 alkaen Internet-sivulla ”http://europa.eu.int/comm/commissioners/prodi”. Asiakirjojen kopiot on toimitettu myös suoraan kysyjälle.

Kuten puheenjohtaja Prodi on jo aikaisemman tapauksen yhteydessä todennut, mihin kysyjä aiheellisesti viittaa, hän on vakuuttunut siitä, että yksi kaikkien julkista virkaa hoitavien henkilöiden velvollisuuksista on velvollisuus avoimuuteen. Hän ei ole koskaan väistänyt tätä velvollisuutta, ei Italiassa, eikä myöskään Euroopan unionissa.